Når ens barn befinder sig i Syrien hos en så gruopvækkende terrorbevægelse som Islamisk Stat, er der ikke noget at rafle om, når herboende islamister tropper op med trusler og beder om penge.

»Der bliver betalt ved kasse ét – det giver sig selv. Dem, jeg har kendskab til, har alle betalt,« siger Karolina Dam fra Sons and Daughters-organisationen, et dansk netværk af forældre, hvis børn er rejst til Syrien og Irak for at tilslutte sig militante islamister.

Karolina Dams egen søn, Lukas, døde i december 2014 som soldat hos Islamisk Stat. Hun er ikke selv blevet afpresset af islamisterne, men gennem forældrenetværket har hun kendskab til flere mødre og fædre i både København og Jylland.

Hun fortæller, at ingen af de afpressede forældre, hun har kendskab til, ønsker selv at stå frem af frygt for repressalier dels mod dem selv af herboende islamister og dels mod deres børn, som befinder sig i det såkaldte kalifat i Syrien og Irak.

»Der er flere forældre, der end ikke tør være medlem af en Facebook-gruppe, selv om den er hemmelig. De er bange for, at PET finder ud af det, hvis de overvåger, og de er bange for, at ISIS (også kendt som IS, red.) finder ud af det. Hvis ISIS finder ud af, at mødrene snakker sammen eller med Politiets Efterretningstjeneste, risikerer deres børn at dø, at blive slagtet. Så der er meget tabu omkring det her, men det er med god grund. De gør jo frygtelige ting,« siger Karolina Dam og henviser til beretningerne om Islamisk Stats makabre henrettelser og lemlæstelser af deres ofre, som terrorbevægelsen filmer og deler på internettet.

»Tæsket eller slået ihjel«

Karolina Dam bekræfter over for Berlingske, at det er én central salafist fra København, som står i centrum for afpresningen, og hun forklarer, at manden efter hendes opfattelse er blevet tildelt opgaven som pengeopkræver af andre personer i det islamistiske miljø.

»Han kontakter forældrene i blinde og siger til dem, at hvis man ikke sender penge via ham, så får ens barn en straf – så bliver ens barn simpelthen tæsket eller slået ihjel. Det sætter forældrene i en enormt svær situation. Alle ved, at det (Islamisk Stats såkaldte kalifat, red.) ikke er et godt sted at være. Men det er jo umuligt at afgøre, om det, han siger, er sandt. Og de færreste vil tage chancen,« siger Karolina Dam og forklarer, at afpresseren kræver pengedonationer på mindre beløb – op til 2.000 kroner per gang – fra forældrene til Syrien-krigerne.

Ifølge bogen »Danmarks børn i hellig krig«, som udkommer senere på ugen, kanaliserer de herboende islamister de opkrævede penge fra Danmark til Syrien via Tyrkiet gennem Western Union-filialer i København. Fra Tyrkiet bliver pengene sendt videre til en guldsmed i en syrisk by under Islamisk Stats kontrol, hvor danske Syrien-krigere kan henvende sig og få udbetalt penge.

Ifølge flere beretninger modtager IS’ udenlandske rekrutter en sparsom hyre på omkring 50 dollar om måneden, og udover truslen om straf, bliver den fattige »løn« også brugt som argument fra de herboende islamister, som forsøger at opkræve penge.Det har ikke været muligt at få en kommentar til afpresningen af forældrene fra hverken PET eller Københavns Politi, men ifølge Karolina Dam er det sandsynligt, at ingen forældre har turdet anmelde forholdene til myndighederne.

»De her ting holder vi for os selv. Mange er pissebange og ikke kun for truslerne mod deres børn. Hvis de fortæller myndighederne, at de har sendt penge til deres dreng, risikerer de at blive fængslet for det. Og hvad så med deres andre børn, skal de tages fra hjemmet? Myndighederne vil gerne have folk til at stå frem, men de dækker dem ikke,« siger Karolina Dam.

Selv vidste hun ikke, at hendes søn opholdt sig hos Islamisk Stat, før det var for sent, og hun på sociale medier kunne læse, at han var blevet »shaheed«, martyr, omkommet i et bombeangreb. Siden har hun taget opgaven på sig med at hjælpe familier med børn, som er rejst til krigszonerne i Syrien og Irak.

»Jeg har som mor brug for, at nogen tager det alvorligt og ser, hvor voldsomt det hele er. At der er givet penge til en hotline, som har været et år undervejs, det ville simpelthen være til at grine af, hvis det ikke var så trist,« siger hun med henvisning til de hidtidige politiske tiltag.